[{"text_idx": "#000000", "text": "Cyngor a Chymorth i Arweinwyr"}, {"text_idx": "#000002", "text": "\u2018Mae na frwdfrydedd newydd yn yr Eglwys a theimlad cyffroes am ein dyfodol!\u2019 esboniai Glyndwr Prideaux, un o swyddogion Eglwys Fedyddiedig Penuel Newydd, Gorseinon. Y rheswm am yr optimistiaeth newydd yw\u2019r ffaith bod yr eglwys wedi dechrau ar bennod newydd yn ei hanes ar o\u0302l uno dwy gynulleidfa. Ac weithiau, dechrau ar rywbeth newydd gyda\u2019n gilydd yw\u2019r cyfan sydd ei angen i Dduw weithio mewn sefyllfa \u2013 fel mae cynulleidfaoedd eraill a unodd ymhellach yn o\u0302l wedi profi."}, {"text_idx": "#000003", "text": "Sefydlwyd achos cyntaf y Bedyddwyr yng Nghasllwchwr ym 1842, er bod tystiolaeth wedi bod yn yr ardal ers dyddiau Eglwys Ilston ym 1649. Ar o\u0302l rhai blynyddoedd roedd yr aelodau\u2019n teimlo bod angen sefydlu eglwys yng Ngorseinon gerllaw ac agorwyd Seion yn 1899. Am flynyddoedd lawer bu\u2019r eglwysi\u2019n cydweithredu fel cymdogion, ond dros y degawdau diwethaf dechreuodd y niferoedd ddirywio\u2019n araf."}, {"text_idx": "#000004", "text": "Gwelson nhw bod y ddwy eglwys yn wynebu heriau tebyg ac yn hydref 2021 daethant at ei gilydd i gynnal cyfarfod i ddechrau trafod y syniad o ddod a\u0302\u2019r ddwy eglwys at ei gilydd. Dechreuon nhw gynnal addoliad gyda\u2019i gilydd drwy gynnal gwasanaethau boreol yn Seion Noddfa a gwasanaethau nos ym Mhenuel. Dechreuodd hyn greu ymdeimlad o berthyn ac agosrwydd, ac ar o\u0302l cynnal nifer o gyfarfodydd eglwysig a thymor o weddi ddwys penderfynodd y ddwy gynulleidfa uno\u2019r ddwy eglwys a chreu un eglwys newydd, gan ddwyn yr enw \u2018Penuel Newydd\u2019."}, {"text_idx": "#000005", "text": "Cynhaliwyd gwasanaethau o ddiolchgarwch am orffennol y ddwy eglwys ar ddydd Gwener y Groglith ac ar Sul y Pasg 2022 cyn sefydlu Penuel Newydd y Sul canlynol yn ei gartref newydd yng Nghasllwchwr. Wedi cyfrannu cymaint at y broses, ymddeolodd y Parch Huw Roberts fel gweinidog dros y gynulleidfa newydd ym mis Gorffennaf 2022. Fel y dywed Glyndwr, \u2018dw i wedi bod yn bles iawn ers i ni uno. Gawson ni fendith hefyd o dderbyn aelodau newydd o Gapel Annibynwyr Soar, gan fod yr achos hwnnw wedi\u2019i ddirwyn i ben yn ddiweddar. Rydym yn bendant yn edrych ymlaen at y dyfodol gyda\u2019n gilydd ac yn gweddi\u0308o am arweiniad yr Ysbryd wrth i ni geisio gweinidog newydd i ni fel eglwys i\u2019n symud ymlaen.\u2019"}, {"text_idx": "#000006", "text": "Pa ffrwyth all godi o uno eglwysi, pan fydd y cynulleidfaoedd yn bachu ar y cyfleoedd sy\u2019n dod o gael dechreuad newydd? Mae stori\u2019r degawd diwethaf yn Nhrecelyn, Gwent yn taflu goleuni ar y cwestiwn hwnnw, gan fod eglwysi Beulah Tabernacl y Bedyddwyr wedi uno ym mis Ionawr 2016."}, {"text_idx": "#000007", "text": "Yn nghanol y dref hon o 7000 o bobl yng nghymoedd y De, lleolid y ddau gapel ychydig gannoedd o fetrau i ffwrdd o\u2019i gilydd. Roedd y ddau wedi bod yn cydweithredu ers blynyddoedd lawer, ond roedd Beulah yn arbennig yn mynd yn llai o ran niferoedd ac yn wynebu heriau sylweddol gyda\u2019i adeilad. Roedd y syniad o ddod at ei gilydd wedi bod o gwmpas ers tro ond tan 2016 doedd yr aelodau yn Beulah ddim wedi teimlo bod yr amser yn iawn. Pan benderfynon nhw ailagor y sgwrs, fodd bynnag, syrthiodd pethau i\u2019w lle ac fel meddai Geoff Champion, un o ddiaconiaid presennol Tabernacle, \u2018roedd fel petai Duw yn dweud wrth y ddwy gynulleidfa \u201cnawr rydych chi gyda\u2019ch gilydd, rwy\u2019n mynd i ddangos i chi beth alla i wneud drwoch chi\u201d."}, {"text_idx": "#000008", "text": "Yr ysgoldy ar ei newydd wedd"}, {"text_idx": "#000009", "text": "Roedd gan Tabernacle waith plant llewyrchus ac yn ddiweddar roedd wedi buddsoddi mewn cegin newydd i\u2019w defnyddio ar gyfer digwyddiadau cymunedol. Ond y tu o\u0302l i\u2019r prif gapel roedd hen ystafell ysgol enfawr yn gorwedd yn wag ac yn dadfeilio. \u201cRoedden ni\u2019n teimlo bod dod at ein gilydd yn ddechrau newydd i bob un ohonom, ac fe roddodd ysgogiad a hwb go iawn i ni,\u201d meddai Geoff. Fe wnaethon nhw gais am grantiau ar gyfer prosiect adeiladu i adnewyddu\u2019r ysgoldy, ag amcangyfrif y byddai\u2019n costio \u00a3700,000, ac fe gawsant syndod o\u2019r mwyaf pan ddaeth dwy ran o dair o\u2019r arian i law bron ar unwaith. \u201cMae\u2019n rhaid i mi ddweud, pan ddigwyddodd hynny roedd yn rhaid i mi ddisgyn ar fy ngliniau ac edifarhau am fy niffyg ffydd fy hun,\u201d meddai Geoff gyda gwe\u0302n."}, {"text_idx": "#000010", "text": "Agorwyd y ganolfan \u2013 ar amser \u2013 yn 2018 ac mae\u2019n darparu lleoliad nid yn unig ar gyfer gweithgareddau cymunedol i\u2019r dref ond ar gyfer clwb Beiblaidd gwyliau llewyrchus o hyd at 150 o blant, gweinidogaethau plant a ieuenctid wythnosol a mwy. \u201cMae Duw yn bendant ar waith yma, ac wrth i mi edrych yn o\u0302l mae\u2019n amlwg fel mae Duw wedi ein mowldio ni i mewn i un corff fel eglwys ers yr uno. Ac mae\u2019r ffrwyth rydyn ni wedi\u2019i weld dros y blynyddoedd diwethaf yma gyda\u2019n gilydd \u2013 rydyn ni wedi bedyddio Cristion newydd y Sul yma \u2013 yn bendant wedi cael ei adeiladu ar weddi.\u201d"}, {"text_idx": "#000014", "text": "Gwyddom i gyd i\u2019r ganran o Gristnogion sy\u2019n arfer eu ffydd leihau ers degawdau lawer, ond er hynny mae newid sylweddol yma o fewn ein diwylliant a\u2019n cyd-destun y mae angen i ni ei gydnabod..."}, {"text_idx": "#000015", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia..."}, {"text_idx": "#000016", "text": "Tanysgrifiwch i dderbyn ein hebyst misol am newyddion, digwyddiadau a mwy:"}]